‘Chaotiese grondgryp’ sal nooit gebeur, sê RamaphosaPres. Cyril Ramaphosa aan die woord. (Foto: ANA) Pres. Cyril Ramaphosa het Maandagaand gesê Suid-Afrika sal nooit chaotiese grondgryp beleef nie, ondanks onlangse spanning oor die regering se grondhervormingsprogram. “Kom ons vind saam oplossings. Die een ding wat ek nog altyd gesê het, is dat grondgryp nooit toegelaat sal word nie. Ons gaan hierdie probleem saam uitwerk en oplossings daarvoor vind wat geskik is vir Suid-Afrika. As Suid-Afrikaners het ons al oplossings vir die moeilikste en hardnekkigste probleme gekry,” het Ramaphosa gedurende ŉ verkiesingsveldtog in Lynnwoord, Pretoria, gesê. “Ons het groot denkers in ons land en daardie denkkrag gaan ingespan word om seker te maak dat ons oplossings [vir grondgryp] vind. Hoewel ons in ŉ land woon waar privaat besit bestaan, het ons ook ŉ gemengde tipe stelsel. Daar is privaat eienaarskap én gemeenskaplike eienaarskap. Die land wat geëis word, is vir gemeenskaplike eienaarskap en die Grondwet erken dit.” Die president is gisteraand vergesel deur senior ANC-lede, onder wie David Makhura, die Gautengse premier, en Kgosi Maepa, Tshwane-ANC-streeksvoorsitter. Verskeie mense in die ouditorium het vrae gevra oor die herverdelingsprogram wat deur die ANC gesteun word. In sy antwoord het Ramaphosa dit duidelik gemaak dat die vraag oor grond onvermydelik aangeraak sal word. “Ons het nog altyd gesê ons het ŉ Grondwet en daar ŉ grondwetlike proses wat tans aan die gang is. Die Grondwet is waaraan ons moet voldoen. Ons is wetsgehoorsaam. Ons moet die belange van alle Suid-Afrikaners verseker,” het die president gesê.